Šanghaj to nojwiynkše miasto we Chińskij Republice Ludowyj, pouožōne we delcie řyki Jangcy. Miasto je nojwiynkšym chińskym ôśrodkym gospodarčym, finansowym a kōmōnikacyjnym, a tyž třećōm co do wielgości (po Rotterdamie a Singapurze) hawynōm morskōm na świecie. Miano miasta skuodo sie ze znokōw "na" a "moře" (niy znočy nale "na mořu" - "na mořu" to po chińsku 海上 hǎi shàng), čynsto interpretuje sie je kej "Nojdalšy zasiyg mořa" abo "(Napřōd) w moře". Skrōcone miano to 滬 (uprošč. 沪, Hù) abo 申 (Shēn). Šanghaj miou tyž lične přidōmki, nadane bez přibyšōw s zachodu, m.in. "Paryž Wschodu", "Krōlowo Ôriyntu" a "Azyjotycko Prostytutka" (chodzi sam ô lota upadku Šanghaju - dwadzieste a třidzieste - kedy šeřōua sie přestympčość a prostytucyjo).